หุ้นยุโรปปิดบวก หุ้นพลังงานพุ่งนำรับดีลนิวเคลียร์อิหร่าน
ตลาดหุ้นยุโรปปิดบวกเมื่อคืนนี้ (14 ก.ค.) เพราะได้แรงหนุนจากการพุ่งขึ้นของหุ้นกลุ่มพลังงาน หลังจากอิหร่านสามารถบรรลุข้อตกลงนิวเคลียร์กับประเทศมหาอำนาจได้
15 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.5% ปิดวานนี้ (14 ก.ค.) ที่ 398.3 จุด, ดัชนี CAC-40 ตลาดหุ้นฝรั่งเศสปิดที่ 5,032.47 จุด เพิ่มขึ้น 34.37 จุด หรือ +0.69%, ดัชนี DAX ตลาดหุ้นเยอรมันปิดที่ 11,516.90 จุด เพิ่มขึ้น 32.52 จุด หรือ +0.28% และดัชนี FTSE 100 ตลาดหุ้นลอนดอนปิดที่ 6,753.75 จุด เพิ่มขึ้น 15.80 จุด หรือ +0.23%
ตลาดหุ้นยุโรปได้รับปัจจัยบวกจากการดีดตัวขึ้นของหุ้นกลุ่มพลังงาน หลังจากมีรายงานว่า อิหร่าน และ 6 ชาติมหาอำนาจของโลก ได้บรรลุข้อตกลงนิวเคลียร์แล้วเมื่อวานนี้ ขณะที่ประธานาธิบดีบารัค โอบามา ได้ออกมาขานรับความสำเร็จในการเจรจานิวเคลียร์ และกล่าวว่าสหรัฐจะผ่อนคลายมาตรการคว่ำบาตรต่ออิหร่าน ทั้งนี้ หุ้นซีดริลล์ พุ่งขึ้น 8.8% และหุ้นสแตทออยล์ ทะยานขึ้น 3.5%
อย่างไรก็ตาม หุ้นกลุ่มยานยนต์ปรับตัวลง โดยหุ้น BMW ร่วงลงกว่า 2% หลังจากบริษัทร่วมทุนของ BMW ในประเทศจีนคาดการณ์ว่า กำไรสุทธิในช่วงครึ่งปีแรกจะลดลง 40% ขณะที่หุ้นเปอร์โยต์ ซีตรอง ดิ่งลง 2.1% และหุ้นโฟล์คสวาเก้น ปรับตัวลง 2.4%